આ વિશે વધુ માહિતી આપતાં મહિલા શાખાપ્રમુખ બીના દૌંડકરે મિડ-ડે LOCALને કહ્યું હતું કે ‘બિલ્ડિંગની પાછળ હાઉસગલીઓમાં કચરો ફેંકવામાં આવતાં ગંદકી થાય છે અને એમાંથી મચ્છરો પેદા થાય છે. અમુક સમયે ગટરનું ગંદું પાણી ભરાઈ જતાં રોગચાળાની શક્યતા વધી જાય છે. એને કારણે અનેક પ્રકારની બીમારીઓ ફેલાય છે. આમ ફોર્ટની હાઉસગલીઓ ખૂબ ગંદી રહેતી હોવાથી સ્થાનિક નગરસેવક ગણેશ સાનપે પોતાના ફન્ડમાંથી ત્રણ મહિનામાં ૭૦ હાઉસગલીઓ સાફ કરાવીને રિપેર કરાવી હતી તેમ જ લોકો કચરો ફેંકી પરિસર ગંદો ન કરે અને ડસ્ટબિનમાં જ નાખે એ માટે ત્રણ-ચાર બિલ્ડિંગો વચ્ચેની ગલીઓમાં ચાર ફૂટ મોટા ઢાંકણવાળાં ૨૦૦ ડસ્ટબિન મુકાવવામાં આવ્યાં છે. આ હાઉસગલીઓમાં ૧૦૦ ટકા સાફસફાઈ રાખી કો-ઑપરેટ કરવા બદલ અને અપ્રીશિએટ કરવા માટે સોસાયટીઓના પ્રતિનિધિઓનું અમે ‘ધન્યવાદ સર્ટિફિકેટ’ આપીને બહુમાન પણ કર્યું હતું અને ગલીઓમાં કચરો નાખી પરિસર ગંદો ન કરવા અને સફાઈ રાખવા ફોર્ટના રહેવાસીઓને આહ્વાન કર્યું હતું. આ કામમાં અમને સમાજસેવિકા કુંતી ઓઝા અને ભૂતપૂર્વ નગરસેવિકા સરોજ કાપડિયાએ ખૂબ સહયોગ આપ્યો હતો.’